  Анжелика Тихонова корреспондент Мадьяр кылбурчилэсь Янош Араньлэсь ужъёссэ удмурт кылэ берыктӥзы Венгриын. Отын егит удмурт берыктӥсьёслэн семинарзы ортчиз. Со сярысь ивортодэтъя «Удмуртия» агентстволы семинарен кивалтӥсь,  Россиысь тодосъя академилэн Урал ёзэтысьтыз Эскеронъёсъя удмурт федерал центрлэн Историяя, кылъя но литературая удмурт институтысьтыз кылосбур эскеронъёсъя ёзэтысь тодосъя ӧнерчи, кылосбур тодосъя кандидат Александр Егоров вераз. Семинар Венгриысь Балатонфюред карын 18-24 южтолэзе ортчиз. Отчы Удмурт кун университетысь венгер кылэз дышетӥсь студентъёс Софья Хохрякова но Павел Зорин, озьы ик Венгриысь Будапештын пӧртэм институтъёсын дышетскись удмурт студентъёс Марина Романова, Алина Крестьянинова но Валерия Фёдорова пыриськизы. Ми берыктӥм 5 кылбурзэ, но пӧртэм версиосын, соин ик огъя милям луиз 10-11 кылбур. Одӥг кылбурез ик 3-4 версия карим, котькудӥз аслэсьтыз. Куд-огзэ, тужгес секытъёссэ, берыктӥм ӵош. Соин ик одӥг кылбур огъя берыктэмын луоз, 4 адямиен ӵош Александр Егоров, Историяя, кылъя но литературая удмурт институтысь тодосъя ӧнерчи, берыктӥсьКуд-огез егитъёс берыктон ужен вырылэмын ни, мукетъёсыз та ӧр борды нырысьсэ басьтӥськизы. Александр Егоров ортчем семинарлэсь бадӟым кулэлыксэ пусйиз. Жаляса верано, берло дыре венгер кылысь удмурт кылэ туж ӧжыт берыктӥсьёс, нош материал туж трос. Со мадьяр классика литература но, туала литература но туж трос, кылбурет но, проза но. Соин ик та туж кулэлыко семинар вал выль кадръёсты будэтон понна. Выль берыктӥсьёс мед дышетскозы ужаны, мед мылкыдзы ӝутӥськоз, мед валалозы мар со сыӵе берыктон, макем со кулэ луэ Александр Егоров, Историяя, кылъя но литературая удмурт институтысь тодосъя ӧнерчи, берыктӥсь   Семинарез радъяз но коньдон висъяз «Мадьяр берыктон юрт» фонд. Солэн кивалтӥсез - тодмо мадьяр берыктӥсь, кылбурчи, Балашши институтысь дышетӥсь Петер Рац. Солэн верамезъя, Янош Араньлэсь кылбуръёссэ 19 кылъёсы берыктозы: итальян, ӟуч, словак, удмурт, поляк, немец, англи, китай, румын, болгар, француз, эстон, хорват, баск, испан, португал, галиси, каталан, чех кылъёсы. Ватсалом, 2017-тӥ арын Янош Арань вордӥськем дырысен 200 ар тырмиз.  Тодэ вайытом, Россиысь тодосъя академилэн Урал ёзэтысьтыз Эскеронъёсъя удмурт федерал центрлэн Историяя, кылъя но литературая институтысьтыз ӧнерчиос тыршемен Удмуртилэн кунлыкезлы 100 ар тырмонлы ӟуч-удмурт кыллюкам поттозы. Тегъёс: Лулчеберет Дышетон УдГУ Литература студентъёс Удмуртия Венгрия удмуртъёс  